《颜山歌》
明代·吴斌

欲为紫霞赏，遂作丹霄游。
颜山秀拔五千仞，况于绝顶凌飞楼。
长风吹目空四海，但见天地如虚舟。
龙争虎斗血中野，安知此境长悠悠。
颜山之势何壮哉？飘如云龙上天来，蟠根走脉极九垓。
千岩万壑相萦回，龙池皎雪天镜开。
气蒸六合作飞雨，五月下界惊云雷。
颜公一去不复回，空有仙迹迷苍苔。
凭崖凿翠构珠殿，金仙趺坐莲花台。
雄标胜境掩五岳，胡乃僻处东南隈。
后来观者登崔嵬，超然顿觉辞红埃。
平明攀天望海色，宛若万里潋滟之金杯。
此中昔有芸香客，一朝矫翼腾三台。
我今苦被风尘恼，欲待长彗人间扫。
三花含烟笑人老，青松垂阴得春好。
功名感此不复求，便欲巢云拾瑶草。
终当羽化随青童，鸡为凤凰犬为龙，青天碧海长相从。
回头试问世间士，茫茫尽入三泉中。

作者简介：字韫中，休宁人，平阳县主簿。